
A DMT hatásának vizsgálata kortikális mikroglia tenyészeteken

Bevezetés: Agyi iszkémiás sérülések során a mikroglia aktiváció egy korai válaszreakció, amely neuroinflammációs folyamatokat indít el. A mikrogliákban expresszált szigma-1 receptor (Sig-1R) ezen gyulladásos folyamatok szabályázásában vesz részt. Kísérleteink során arra kerestük a választ, hogy a neuroprotektív hatású Sig-1R agonista N,N-dimetil-triptamin (DMT), hogyan módosítja a mikroglia sejtek aktivációját.
Anyagok és módszerek: Kísérleteinket újszülött patkányok cortexéből készített tiszta mikroglia-kultúrákon végeztük. A sejttenyészetekben a mikrogliákat lipopoliszachariddal (LPS) aktiváltuk. A tenyészet 5, 10, 20 és 50μM-os DMT-vel kezeltük. 24 órával később az Iba1 pozitív sejtek arborizációját transzformációs index-szel (TI) jellemeztük. Western blot analízissel az Iba1 denzitását határoztuk meg. A mikroglia sejtek fagocitótikus aktivitás vizsgálatára fluoreszcens mikrogyöngy jelölést alkalmaztunk. Proteomikai vizsgálatokat végeztünk 3 kezelés esetében (kontroll, LPS, LPS + 20μM DMT) szemikvantitatív LC-MS/MS (Liquid chromatography–mass spectrometry) jellemzéssel. ELISA módszert alkalmazva a tenyészetekről nyert médiumban az IL-10 és a TNF-α koncentráció szintjét vizsgáljuk.
Eredmények: A kontroll, nyugalmi állapotban ramifikált morfológiájú sejtek LPS hatására aktiválódtak, amőboid alakot öltöttek. A DMT csökkentette a mikroglia aktivációt. Az LPS hatására az Iba1 jelintenzitása Western blot analízissel jellemezve erősödött, melyet a DMT tovább fokozott. A fagocitáló mikroglia sejtek arányát növelte az LPS hozzáadása a tenyészethez, amit ellensúlyozott a DMT kezelés. Proteomikai vizsgálat során összesen 2793 fehérjét azonosítottunk. Az azonosított fehérjék közül 20 mennyisége minden páros csoport-összehasonlításban szignifikáns változást mutatott. Az iNOS (indukálható nitrogén-monoxid szintáz) és a PLA2 (foszfolipáz) kiemelkedett azzal, hogy LPS hatására upregulálódtak, amit a DMT kivédett. Ugyanakkor az PLD3 5'-3' exonukleáz és az NMB transzmembrán glikoprotein LPS hatására downregulálódott, amit a DMT visszafordított.
Megbeszélés: A mikroglia-aktivációt a DMT hatékonyan csökkentette. Feltételezzük, hogy a DMT protektív hatását vagy az endoplazmás retikulum (ER) stresszválaszát, vagy a mikroglia Ca2+ homeosztázisát módosítva váltotta ki. A Sig-1R az ER mitokondriummal asszociált membránszakaszán fejeződik ki és az ER és a mitokondrium közti Ca2+ transzportot szabályozza. A DMT alkalmas lehet idegszöveti gyulladás mérséklésére.



